รู้จัก Sundar Pichai คนอินเดียผู้เป็น CEO ของ Google
“คนที่มีความสุขในชีวิต ไม่ใช่ว่าทุกอย่างในชีวิตจะถูกต้องไปหมด แต่ทัศนคติต่อชีวิตต่างหากที่ถูกต้อง”  Sundar Pichai ชายชาวอินเดียผู้เป็น CEO ของ Google บริษัทเทคโนโลยียักษ์ใหญ่ของโลก กล่าวไว้  อดีตนั้นเขาอยู่ในครอบครัวที่ยากจน แต่ทำไมถึงได้มาเป็น CEO ของบริษัทระดับโลกอย่าง Google ลงทุนแมนจะเล่าให้ฟัง
13 ส.ค. 2562

รู้จัก Sundar Pichai คนอินเดียผู้เป็น CEO ของ Google /โดย ลงทุนแมน
“คนที่มีความสุขในชีวิต
ไม่ใช่ว่าทุกอย่างในชีวิตจะถูกต้องไปหมด
แต่ทัศนคติต่อชีวิตต่างหากที่ถูกต้อง”
Sundar Pichai ชายชาวอินเดียผู้เป็น CEO ของ Google บริษัทเทคโนโลยียักษ์ใหญ่ของโลก กล่าวไว้
อดีตนั้นเขาอยู่ในครอบครัวที่ยากจน
แต่ทำไมถึงได้มาเป็น CEO ของบริษัทระดับโลกอย่าง Google
ลงทุนแมนจะเล่าให้ฟัง
Sundar Pichai เกิดเมื่อปี 1972 ที่รัฐทมิฬนาฑู ประเทศอินเดีย
พ่อของ Sundar Pichai เป็นวิศวกรในโรงงานอุตสาหกรรมแห่งหนึ่ง ขณะที่แม่เคยทำงานเป็นเสมียนก่อนที่จะลาออกมาเลี้ยงดูลูก
ครอบครัวของเขาถือว่ามีฐานะยากจน ทุกคนอาศัยอยู่ในอะพาร์ตเมนต์เล็กๆ แห่งหนึ่ง พร้อมกับมีมอเตอร์ไซค์คันหนึ่งสำหรับใช้เดินทางของคนในครอบครัว
แต่สิ่งหนึ่งที่ถือว่าเป็นจุดเด่นของ Sundar Pichai คือ “การเรียน” ซึ่งเขาเป็นเด็กที่เรียนเก่ง และมีความมุ่งมั่นมากคนหนึ่ง
เขาสอบติด และจบจาก Indian Institutes of Technology มหาวิทยาลัยชั้นนำของอินเดีย เขามีความตั้งใจและอยากที่จะเรียนต่อในระดับปริญญาโท แต่ติดตรงไม่มีทุนที่จะเรียน
พอเรื่องเป็นแบบนี้ เขาจึงได้รับคำแนะนำจากอาจารย์คนหนึ่งให้ไปสมัครขอทุนเรียนต่อระดับปริญญาโทที่มหาวิทยาลัย Stanford
ซึ่งแน่นอนว่า ด้วยผลการเรียนที่โดดเด่นมาก จึงทำให้ Stanford มอบทุนการศึกษาแก่เขา ในด้านวิศวกรรมศาสตร์ และวัสดุศาสตร์
หลังจบจาก Stanford เขาได้ทุนมาเรียนต่อด้าน MBA ที่ Wharton School ในปี 2002
หลังจากนั้นเขามาเริ่มทำงานที่ Google เมื่อปี 2004
11 ปีต่อมา..
เขาได้รับตำแหน่ง CEO ของ Google ในปี 2015
แม้ว่าก่อนหน้านั้น มีบริษัทเทคโนโลยีหลายแห่งสนใจมาซื้อตัวเขาไปเป็นผู้บริหาร ซึ่งหนึ่งในนั้นคือ Twitter แต่แน่นอนว่าเขาตอบปฏิเสธไป
ถ้าถามว่าเขาได้ตำแหน่ง CEO เพราะเขาจบจากมหาวิทยาลัยชื่อดัง ก็คงไม่ใช่เสียทีเดียว
เพราะที่ Google ก็มีคนจบจากมหาวิทยาลัยดีๆ เต็มไปหมด
การเติบโตอย่างรวดเร็วในหน้าที่การงานของ Sundar Pichai นั้น มาจากสิ่งต่างๆ ที่เขาพัฒนาให้แก่ Google จนทำให้ Larry Page ผู้ร่วมก่อตั้ง Google รู้สึกประทับใจในความสามารถของเขาอย่างมาก
ครั้งหนึ่ง Larry Page พูดถึง Sundar Pichai ว่าเป็นคนที่สามารถอธิบายเรื่องระบบ IT ที่ต้องใช้ศัพท์เทคนิคมากมาย และยากต่อความเข้าใจ ให้เป็นภาษาที่คนทั่วไปเข้าใจง่าย
Sundar Pichai ถือเป็นคนสำคัญในการขับเคลื่อนโครงการสำคัญๆ หลายอย่างของ Google จนประสบความสำเร็จ ไม่ว่าจะเป็น
Gmail, Google Drive, Google Maps, Google Search, Android
แต่สิ่งที่ถือว่าเป็นผลงานชิ้นสำคัญก็คือ Google Chrome เบราว์เซอร์ที่สร้างรายได้มหาศาลให้กับบริษัท
Google Chrome เป็นเว็บเบราว์เซอร์ที่ได้รับความนิยม มีความปลอดภัยสูง มีโปรแกรมเสริมมากมาย ปัจจุบัน Google Chrome มีส่วนแบ่งตลาดกว่า 70% ของเว็บเบราว์เซอร์ใน PC และ Notebook
แล้ว Sundar Pichai ได้ค่าตอบแทนมากแค่ไหน?
ปี 2018 Sundar Pichai มีรายได้จากการทำงานกว่า 14,500 ล้านบาท ซึ่งมีทั้งส่วนที่เป็นเงินเดือน และค่าตอบแทนเป็นหุ้นของ Google
เรื่องราวของ Sundar Pichai เป็นตัวอย่างที่แสดงให้เห็นว่า
แม้ชีวิตคนเราจะเลือกเกิดไม่ได้ แต่ถ้าเรามีความตั้งใจจริง
เราก็สามารถเลือกทางเดินของเราเองได้
ตัวอย่างเช่น Sundar Pichai เป็นคนอินเดีย ใครจะคิดว่าเขาจะมีโอกาสก้าวมาเป็น CEO ของบริษัทเทคโนโลยียักษ์ใหญ่สัญชาติอเมริกัน
ไม่ว่าเราจะสัญชาติอะไร เกิดมาจนแค่ไหน
ถ้าเราเอาจริง
ก็ไม่มีใครมาขวางเราได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-